Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta huumausaineprekursoreita koskevan Euroopan parlamentin ja neuvoston asetuksen antamiseksi /* SEK/2003/1073 lopull. - COD 2002/0217 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta huumausaineprekursoreita koskevan Euroopan parlamentin ja neuvoston asetuksen antamiseksi 1- ASIAKIRJAN TAUSTA Asiakirja toimitettiin Euroopan parlamentille ja neuvostolle (asiakirja KOM(2002)494 lopullinen - 2002/0217 (COD): // 10. syyskuuta 2002. Euroopan talous- ja sosiaalikomitea antoi lausuntonsa: // 26. helmikuuta 2003. Euroopan parlamentti antoi lausuntonsa ensimmäisessä käsittelyssä: // 11. maaliskuuta 2003. Muutettu ehdotus toimitettiin Euroopan parlamentille: // 28 toukokuuta 2003. Yhteinen kanta vahvistettiin: // 29. syyskuuta 2003. 2- KOMISSION EHDOTUKSEN TAVOITE Ehdotuksen tavoitteena on muuttaa nykyinen direktiivi 92/109/ETY asetukseksi ja sillä tavoin yksinkertaistaa ja yhdenmukaistaa huumausaineprekursoreiden valvontajärjestelmää Euroopan unionissa. Koko yhteisössä sovellettavien toimenpiteiden yhdenmukaistaminen turvaa myös näiden kemikaalien laillisen kaupan ja varmistaa, että valmistajiin kaikkialla jäsenvaltioissa sovelletaan samoja edellytyksiä. 3- YHTEISTÄ KANTAA KOSKEVAT HUOMAUTUKSET 3.1 Yleistä Yhteinen kanta noudattaa komission muutetun ehdotuksen yleislinjoja. Siinä tekstiin sisällytetään tiettyjä toimenpiteitä, joita pidetään tarpeellisina sen huomioon ottamiseksi, että asetusta sovelletaan sellaisenaan valmistajiin ja toimivaltaisiin viranomaisiin. 3.2 EP:n tarkistusten asema Kolmesta Euroopan parlamentin vahvistamasta tarkistuksesta yksi on hyväksytty kokonaisuudessaan, yksi on hylätty ja yksi on hyväksytty osittain. 3.2.1 Euroopan parlamentin tarkistus 1 Tässä tarkistuksessa ehdotetaan lisäämään uusi johdanto-osan kappale, jossa tehdään selväksi uuden säädöksen tärkeys EU:ssa, joka ensi vuodesta alkaen käsittää 25 jäsenvaltiota. Tämä on hyväksytty ja sisällytetty tekstiin johdanto-osan 4 kappaleena. 3.2.2 Euroopan parlamentin tarkistus 2 Tämä tarkistus edellyttäisi teollisuuden vapaaehtoisesti valvomien, muiden kuin luokiteltujen aineiden luettelon päivittämistä vuosittain. Nykyään tätä luetteloa tarkistetaan ja tarvittaessa muutetaan 15 artiklassa tarkoitetun komitean kaikissa kokouksissa, joita järjestetään neljä kertaa vuodessa. Ehdotettu muutos ei siten mitenkään paranna järjestelmää. Se on näin ollen hylätty. 3.2.3 Euroopan parlamentin tarkistus 3 Tarkistus 3 sisältää itse asiassa kaksi erillistä osaa. Ensimmäinen osa velvoittaisi jäsenvaltioita toimittamaan komissiolle vuotuisen kertomuksen täytäntöönpanotoimista, vaikka kukin jäsenvaltio panee asetuksen täytäntöön vain kerran. Tarkistus on hylätty, koska se ei paranna komission ehdotusta. Tarkistuksen toinen osa on hyväksytty. Siinä komissiota edellytetään arvioimaan asetuksen toimivuus kolmen vuoden kuluttua sen voimaantulosta. Tämä on nyt sisällytetty 16 artiklan toiseen kohtaan. 3.3 Neuvoston yhteinen kanta Hyväksyttyjen tarkistusten lisäksi uusi teksti sisältää joitakin muutoksia sen huomioon ottamiseksi, että uutta asetusta sovelletaan sellaisenaan. Näiden muutosten tarkoituksena on joidenkin täytäntöönpanomenettelyjen sisällyttäminen säädöksen tekstiin. Niillä yhdenmukaistetaan kaikissa jäsenvaltioissa järjestelmän soveltaminen, mikä siis on komission ehdotuksen tärkein tavoite. 4- YHTEENVETO Komissio tukee yhteistä kantaa, koska se on ehdotuksen tavoitteiden mukainen.